รัฐบาลไทย-ข่าวทำเนียบรัฐบาล-สธ. ชี้แจงข้อสงสัยประสิทธิภาพของวัคซีนซิโนแวคจากกรณีเอกสารในที่ประชุมฯ หลุด
วันอังคารที่ 6 กรกฎาคม 2564
สธ. ชี้แจงข้อสงสัยประสิทธิภาพของวัคซีนซิโนแวคจากกรณีเอกสารในที่ประชุมฯ หลุด
อธิบดีกรมควบคุมโรค ยืนยันเอกสารคล้ายสรุปรายงานการประชุมคณะอนุกรรมการสร้างเสริมภูมิคุ้มกันโรคฯ กรณีการบริหารจัดการวัคซีนไฟเซอร์นั้น ไม่ใช่เอกสารจริง ขออย่าเผยแพร่ต่อ
วันที่ 5 กรกฎาคม 2564 นายแพทย์โอภาส การย์กวินพงศ์ อธิบดีกรมควบคุมโรค กล่าวถึงกรณีสื่อมวลชนและโซเชียลมีเดีย เผยแพร่เอกสารคล้ายสรุปรายงานการประชุมคณะอนุกรรมการสร้างเสริมภูมิคุ้มกันโรค โดยคณะกรรมการ 3 ฝ่าย ประกอบด้วย คณะกรรมการวิชาการ ตามพระราชบัญญัติโรคติดต่อ 2558 คณะอนุกรรมการสร้างเสริมภูมิคุ้มกัน และคณะทํางานด้านบริหารจัดการและศึกษาการให้บริการวัคซีน เมื่อวันที่ 30 มิ.ย. 2564 ณ กองโรคติดต่อทั่วไป กรมควบคุมโรค และมีการกล่าวอ้างถึงข้อคิดเห็นของผู้เข้าประชุมที่อภิปรายเกี่ยวกับแนวทางการใช้วัคซีนป้องกันโรคโควิด 19 จาก Pfizer สําหรับกลุ่มเป้าหมายต่างๆ และพาดพิงถึงประสิทธิภาพของวัคซีน Sinovac นั้น
กระทรวงสาธารณสุข ได้รับการชี้แจงจากกองโรคติดต่อทั่วไป ซึ่งเป็นผู้จัดการประชุมดังกล่าว มีข้อเท็จจริงดังนี้
1. เอกสารดังกล่าว มิใช่รายงานสรุปฉบับจริงที่ฝ่ายเลขานุการ (กรมควบคุมโรค) เป็นผู้จัดทํา
2. ในการประชุมนั้น มีวาระพิจารณาข้อหารือว่าหากมีวัคซีนไฟเซอร์ จํานวนหนึ่งในระยะอันใกล้นี้ ควรนํามาใช้กับกลุ่มเป้าหมายใด จึงจะได้ประโยชน์สูงสุด ผู้เข้าประชุมได้มีการอภิปรายข้อคิดเห็นและถกแถลงอย่างหลากหลาย ทั้งข้อดี/ข้อด้อย ของการใช้สําหรับกลุ่มเป้าหมายต่างๆ เป็นจํานวนมาก โดยวัตถุประสงค์ของการจัดประชุมครั้งนี้ เพื่อต้องการความเห็นทางวิชาการที่หลากหลาย นําข้อสรุปเสนอต่อคณะกรรมการชุดที่รับผิดชอบก่อนนําเสนอต่อ ศบค. เพื่อทราบ ให้ความเห็นชอบ และนําไปปฏิบัติต่อไป
3. เอกสารถูกจัดทําขึ้นโดยมีการเลือกบันทึกความเห็นเฉพาะจากผู้เข้าร่วมประชุมแค่บางส่วน และเลือกตัดมาแค่บางช่วงบางตอน ซึ่งทําให้ผู้อ่านที่มิได้รับทราบเนื้อหาทั้งหมดในภาพรวมและความเป็นมา จึงอาจเข้าใจผิดหรือคลาดเคลื่อนไปได้ การนําเอาข้อความใดข้อความหนึ่งไปเผยแพร่ จําเป็นต้องพิจารณาตามบริบทด้วย
4. ในการประชุมดังกล่าวที่ประชุมสรุปความเห็นว่า หากมีวัคซีนไฟเซอร์เข้ามาในจํานวนจํากัด ในระยะเวลาอันใกล้นี้ ควรนํามาให้กลุ่มคนสูงอายุ และหญิงตั้งครรภ์ตั้งแต่ 12 สัปดาห์ขึ้นไป โดยเฉพาะในพื้นที่กําลังมีการระบาดมากเป็นอันดับแรก และทยอยให้กลุ่มอื่นๆ ในระยะที่มีวัคซีนมากขึ้น หรือมีทางเลือกในการให้วัคซีนแนวทางอื่นนั้น เหตุผลหลัก คือ จากข้อมูลการระบาดในปัจจุบัน ผู้สูงอายุมีอัตราการเสียชีวิตและป่วยรุนแรงมากที่สุด และต้องเข้ารับการรักษาในโรงพยาบาล โดยเฉพาะอย่างยิ่งในหอผู้ป่วยหนัก (ICU) จํานวนมาก หากเข้าขั้นวิกฤติ จะทําให้ระบบการดูแลรักษาพยาบาลประชาชน ไม่สามารถดําเนินการได้ ส่วนหญิงตั้งครรภ์ หากป่วยหนักก็กระทบถึง 2 ชีวิต เมื่อมีวัคซีนเพิ่มขึ้น ก็จะจัดสรรให้บุคลากรทางการแพทย์และบุคคลกลุ่มอื่นๆ ต่อไป และให้มีการทบทวนศึกษาแนวทางที่เหมาะสม เพื่อเตรียมสําหรับการให้วัคซีนกระตุ้นภูมิต้านทานสําหรับบุคลากรทางการแพทย์ ในเวลาที่เหมาะสมด้วย
5.สําหรับสรุปรายงานการประชุมฉบับจริง กรมควบคุมโรคซึ่งเป็นฝ่ายเลขานุการ อยู่ระหว่างเร่งดําเนินการ โดยมีขั้นตอนแจ้งเวียนร่างรายงานให้ผู้เข้าประชุมทั้งสามคณะ ได้ตรวจสอบความถูกต้องก่อนรับรองรายงานการประชุมอย่างเป็นทางการต่อไป
ทั้งนี้ กระทรวงสาธารณสุข ขอยืนยันว่าเอกสารดังกล่าว ไม่ใช่ความเห็นอย่างเป็นทางการของที่ประชุม และไม่ได้อยู่ในรูปแบบของเอกสารสรุปการประชุม เรื่องความปลอดภัยของผู้ปฏิบัติงานนั้น รองนายกรัฐมนตรีและรัฐมนตรีกระทรวงสาธารณสุขพร้อมคณะผู้บริหารกระทรวงฯ ให้ความสําคัญเป็นอย่างยิ่ง ขณะนี้อยู่ระหว่างรวบรวมข้อมูลทางวิชาการ เพื่อออกแนวทางให้เหมาะสมและดีที่สุดต่อผู้ปฏิบัติงาน
ส่วนการหารือและพิจารณาเรื่องวัคซีนนั้น เนื่องจากสถานการณ์วัคซีนเปลี่ยนแปลงตลอดเวลา อย่างไรก็ตาม ต้องทําการศึกษาวิจัยถึงประสิทธิภาพและประสิทธิผลของวัคซีนอย่างต่อเนื่อง เพื่อนําไปปรับรูปแบบการใช้ให้เหมาะสม โดยคํานึงถึงประสิทธิผลความปลอดภัยของวัคซีนเป็นสําคัญ ซึ่งขณะนี้เป็นการใช้ในภาวะฉุกเฉิน